રાજ્યના કોમર્શિયલ ટેક્સ િડપાર્ટમેન્ટની આશ્રમરોડ સ્થિત મુખ્ય કચેરી આવેલી છે. વેપારીઓની મુશ્કેલીમાં રાહત મળે તે માટે તંત્રએ કચેરીની શરૂઆતમાં જ ફરિયાદ પેટી અને સૂચન પેટી મૂકી છે, પરંતુ આ ફરિયાદ પેટી અને સૂચન પેટી શોભાના ગાંઠિયા જેવી બની ગઇ છે. જીએસટી અમલને દોઢ મહિના કરતાં પણ વધુ સમય થઇ ગયો છે. ટેક્સટાઇલ એસોસિયેશન સહિત વિવિધ એસોસિયેશનની જીએસટીના કાયદામાં રહેલી વિસંગતતા અંગે ઘણી ફરિયાદો હતી, પરંતુ વેપારી એસોસિયેશન દ્વારા પણ ફરિયાદ પેટીનો ઉપયોગ કરવાના બદલે ફરિયાદો-માગણીની સેકન્ડ કોપીમાં ડિપાર્ટમેન્ટની સત્તાવાર સહી કરાવવાની લ્હાયમાં કમિશનર ઓફિસ કે આસિસ્ટન્ટ કમિશનર ઓફિસમાં રજૂઆત કરવામાં આવે છે. આમ, તંત્રની પણ ફરિયાદ પેટીનો જ ઉપયોગ કરવાની ફરિયાદ બહાર આવી છે તેવો કમિશનર ઓફિસમાં ગણગણાટ જોવા મળી રહ્યો છે.